Olo

Al go a safara oni sempre kunpren koy bagaja. Wen oni fatigi por porti it, oni lyu it in gardilok. Es muy byen: oni mog eviti gravitaa pur sol un krona.

Me zai go pa stasion. Bifoo me ye un man do swate kostum e un gela do blan klaida. Nu oli stopi bifoo ofis de gardilok.

Man do swate kostum los-handi swa-ney swate bavul, e gardilokyuan glui on it den label kun swate numer.

- Nau es yur tur7 - man do swate klaida shwo e trai pren syao karton8-ney bavulkin fon gela.

- Non! - gela sheiki kapa.

- Way yu nidi it? It ve disturbi yu, it gai bi in gardilok! - man do swate klaida insisti.

- Es me-ney! - gela presi bavulkin a swa.

Me zai stan, me zai weiti.

- Me bu yao!

Baken me zai stan da gina kun shi-tri bao.

- Me bu dai!

Baken gina do shi-tri bao ye sem turista to alpinista kun sem beybao.

- Me bu mog!

Baken turista zai stan da grose madam do harfigura to tawa, kun gran bavul. Ela selfa toshi simili tawa.

- Non!

Baken madam to tawa ye un man kun tambur.

- Ela dai-bu-dai? - oli jen in fila fai jigyas.

- Kan ba, nu toshi lyu nuy bagaja, - oli jen in fila trai shwofu ela. - It ve weiti yu. An ta ve eventi nixa.

- Bye fobi. Ob yu jan kwo es in may bavul? - gina to tawa shwo bat tuy cheki-stopi swa.

- Way yu fai se tanto longem? - man grumbli.

Man do swate kostum forsa-pren5 bavulkin fon gela, gardilokyuan glui label on it. Man e gela go wek al ke ela zai plaki.

- Yu ve porti buketa, - ta trai konsoli ela.

"Kwo mog ye in tal bavulkin? - me dumi. Gardilokyuan glui label on may bagaja, me go wek.

- Chauki ba! Bye drangi! Sey syao wan es aus karton - grose bao shwo.

- Tal es ya may volum, - tambur grumbli.

- Kada wan mus protekti swa selfa, - shi-tri bao repliki e begin konti swa: un, dwa, tri, char, pet...

Un delikate bavul toshi yao shwo koysa, bat ta bu mog: suy muh es klosen bay klaspa.

- Nu to sportnik es abyasen a olo, - beybao deklari. - Nu porti olo, nu toleri olo.

- Kwo yu porti? - li kwesti bavulkin.

- Olo, - ta jawabi timidem.

Beybao es ya do karim kordia, obwol aspekti karke-si. Pur to li gwo vidi ya mucho: i mushkila, i ziditaa, i vere jamilitaa; olo hi ye pa monta. In beybao toshi ye olo ke jen nidi al majbur duyfu pa selfa. Also li bu fa-astoni por bavulkin-ney jawaba. Li zai stan rektem al mah-inu duza, dabe bu drangi ta.

E bavulkin fa-timide gro. Ta es abyasen a dule trata. Gela do blan klaida sempre jan komo ta treba stan e on kwel flanka ta treba lagi. E hir oni ga bu kuydi om to, e olo fa-mixi inen ta.

Me lai a stasion, e snova bifoo me zai pedi man do swate kostum e gela do blan klaida. Me bu hev taim fo weiti, also me sobrepasi li.

In gardilok oni dai a me bavulkin do karton.

- Skusi, bat ye koy galta, - me shwo. - Me hev-te gran bavul.

- Wel, hao ya! - gardilokyuan ridi. - Kada wan mog lai e shwo "Dai ba a me un bavul kel es pyu gran!" Me hi dai bagaja segun chek.

Me zai stan al sta perplexe. Man do swate kostum pai swa-ney swate bavul e yoshi may bavul adikem.

- Sey-la bu es nu-ney. Nuy bavulkin es syao, do karton, - gela do blan klaida shwo e pren it fon me.

Gardilokyuan bu ridi pyu.

- Ob yu mog shwo kwo ye in sey yur bavul? - ela kwesti me striktem. Me en-remembi:

- Grey kostum, blan kamisa, hwan shus...

Baken nu zai stan da gina kel nidi swa-ney shi-tri bao, baken ela ye sem gran turista to gnom do longe barba, drole shapa e stripa-ney mao-sok, kun chek fo sem beybao, baken li ye gina to tawa kel demandi swa-ney gran bavul. E pa fin de fila zai stan da man kel posesi tambur.

- E yu, kwo yu hev in yur bavul? Nu gai weiti haishi longem ku? - man do swate kostum grumbli.

- Olo, - gela do blan klaida shwo.

Gardilokyuan vidi ke nu shwo veritaa, e lasi nu los. Gela go wek al porti swa-ney bavulkin do karton.

Sey "olo" kel fa-plasi in bavulkin do karton, it es shayad gro-jamile!